**Vastuskiri Riigi Tugiteenuste Keskuse kirjale projekti ER274 SetoWWTP osas**

Setomaa Haldus OÜ on kätte saanud Riigi Tugiteenuste kirja, millega selgitatakse RTK positsiooni projekti asjaolude suhtes. Setomaa Haldus OÜ on projekti ellu viinud heas usus ja vastavalt rahastuslepinguga seatud reeglitele. Poolte (siin ja edaspidi ühiselt Setomaa Haldus OÜ ja Riigi Tugiteenuste Keskus) vahel ei ole vaidlust selle üle, kas projekt viidi täies mahus ellu ning kas projekti tulemused saavutati. Samuti puudub poolte vahel vaidlus selle üle, kas projekti lõppu tähistavad akt ja arve väljastati projekti abikõlblikkuse perioodil. Seega on ainsaks RTK poolseks etteheiteks Setomaa Haldus OÜ-le, et viimased projekti väljamaksed töövõtjale on toimunud 2024.aastal.

Alljärgnevalt esitame omapoolsed vastuväited ja ettepanekud Riigi Tugiteenuste Keskusele (ka RTK lühendina) kujunenud olukorra lahendamiseks:

1. Rakendatav sanktsioon ei ole proportsionaalne võimaliku rikkumise ulatuse suhtes. Tänasel päeval jääks RTK võimaliku finantskorrektsiooni ja toetuse väljamaksmata jätmise tulemusena Setomaa Haldus OÜ ilma **124 231.84** eurost toetusena. Arvestades kogu rahastusotsusega eraldatud maksimaalset toetust (283 500 eurot), siis on see **43 %** kogu eraldatud toetusest. Arvestades võimalikku rahastuslepingu rikkumist, milleks on arvete tasumisega hilinemine ei ole see sanktsioonina proportsionaalne. Toome selgitavaks võrdluseks näite, kus toetuse saaja eksiks riigihanke korraldamise reeglite suhtes – sellisel juhul on vastavalt struktuuritoetuste seadusele (§ ) maksimaalne tagasinõude määr **25 %. Seega on antud juhul sanktsioon pea 2 korda karmim** kui oleks seda hankereeglite rikkumise puhul rakendatava maksimaalse võimaliku tagasinõude määrast.
2. Riigi Tugiteenuste Keskus on toetust andes rikkunud keeleseadust, kuna nii toetuse andmiseks sõlmitud rahastusleping kui ka kogu järgnev ametlikku tähendust omav kirjavahetus on olnud **ingliskeelne**. Keeleseadus, § 8 lg 1 ja § 10 lg 1. Viited:

*Keeleseaduse § 8 lg 1: Igaühel on õigus eestikeelsele suulisele ja kirjalikule asjaajamisele (edaspidi koos asjaajamine) riigiasutuses, sealhulgas Eesti välisesinduses, kohaliku omavalitsuse asutuses, notari, kohtutäituri ja vandetõlgi juures ning nende büroos, kultuuriomavalitsuses ning Eestis registreeritud muus asutuses, äriühingus, mittetulundusühingus, korteriühistus ja sihtasutuses.*

*Keeleseaduse § 10 lg 1, riigiasutuse ja kohaliku omavalitsuse asutuse asjaajamine toimub eesti keeles. Eestikeelse asjaajamise nõue laieneb ka riigi enamusosalusega äriühingule, riigi asutatud sihtasutusele ja riigi osalusega mittetulundusühingule.*

1. *Lisaks sätestab Haldusmenetluse seaduse § 20 lg 1, et haldusmenetluse keel on eesti keel.* Inglise keele kasutamine pärast Vene Föderatsiooni sissetungi Ukrainasse ning pärast sellest johtuvat Eesti-Vene piiriülese koostöö programmi ümberkujundamist polnud enam millegagi põhjendatud. Kui Eesti-Vene piiriülese koostöö programm oli olemuselt rahvusvaheline toetusprogramm, siis Eesti Euroopa Liidu välispiiri programmi 6.taotlusvoor seda polnud. Nimelt ei nõutud selles taotlusvoorus enam välispartneri olemasolu ning kõiki projekti tegevusi võis ellu viia siseriiklikult, kohaliku partneri kaasabil. Seega polnud avaldaja hinnangul põhjendatud nimetatud taotlusvoorus Keeleseaduse mittejärgimine ning see riivas toetusesaaja õigusi eestikeelse asjaajamise osas.
2. **Ingliskeelse lepingu** kasutamine viis omakorda lepingu tõlgendamisel arvamuseni, et projekti abikõlblikkus on defineeritud läbi projekti tegevuste teostamise akti allkirjastamise ja arve väljastamisena abikõlblikkuse perioodil, mis on enamlevinud lähenemine Euroopa Liidu struktuurivahendite puhul. RTK seisukohtadest lähtuvalt rakendati aga käesoleva toetusprogrammi puhul tavapärasest erinevaid abikõlblikkuse põhimõtteid ajaperioodi sidumise tõttu väljamakse toimumisega töövõtjale, mis pole kooskõlas tekkepõhise loogikaga abikõlblikkuse perioodi määratlemisel. Seega oli Eesti Euroopa Liidu välispiiri programmi käsitlus abikõlblikkusest tavapraktikast oluliselt erinev, mistõttu küsimus toetuslepingu keelest on toetuse saaja hinnangul oluline.
3. **Riigi Tugiteenuste Keskusel (RTK) lasub kaasvastutus** arvete tasumise probleemile tähelepanu mittejuhtimisel. Nimelt paluti RTK poolt edastada hankedokumendid ülevaatamiseks ja järelkontrolliks pärast hankelepingu sõlmimist. Toetusesaaja tegi seda õigeaegselt – 20.septembril 2023.a, edastades hankelepingud ja täitmistagatised RTK-le (hankespetsialist *Ruslan Prohhorenko* isikus). Sõlmitud hankelepingute edastamisega sai Riigi Tugiteenuste Keskus teadlikuks ka hankelepingute arvete maksetähtajast, mis oli 30 päeva. Toetusesaajale ei laekunud pärast hankelepingu sõlmimist RTK poolt tagasisidet, et sõlmitud hankelepingute arvete maksetähtaeg jääb väljaspoole toetuslepinguga fikseeritud abikõlblikkuse perioodi ning et see on sisuline probleem. Viited läbiviidud teabepäevadele pole antud kontekstis asjakohased, kuna nendel osalemine pole olnud toetusesaajale kohustuslikud. Samuti viidi aruandluse koostamise osas teabepäev läbi 2024.a alguses, kus see poleks enam midagi muutnud arvete tasumise toimumise osas.

Eeltoodust tulenevalt ning arvestades projekti olulisust Kagu-Eesti piiriäärse veemajandustaristu toimimisele teeme Riigi Tugiteenuste Keskusele alljärgneva **kompromissettepaneku:**

1. Pöörduda RTK poolt veelkord Regionaal- ja Põllumajandusministeeriumi poole ning teha ministeeriumile ettepanek taotleda Vabariigi Valitsuse reservfondist **erandkorras** rahalisi vahendeid OÜ-le Setomaa Haldus poolt läbiviidud projektile riigieelarvest toetuse eraldamiseks summas **124 231.84 eurot.**
2. Oleme teadlikud, et Regionaal- ja Põllumajandusministeeriumi poolt **9.07.2024** antud seisukoha puhul mängis rolli Riigi Tugiteenuste Keskuse positsioon, mis ei olnud toona ettepaneku suhtes soosiv. Samas on Vabariigi Valitsuse reserv just selliste kaasuste lahendamiseks mõeldud, kui viidata reservi kasutamisele minevikus nt. *Euroopa Komisjoni poolt tagantjärgi hankereeglite rikkumiste alusel tehtud tagasinõuete hüvitamiseks.*
3. Antud juhul oleks tegemist **erandkorras** küsimuse viimisega Regionaal- ja Põllumajandusministeeriumi poolt Vabariigi Valitsuse lauale otsustamiseks, et saavutada kõigile osapooltele ning kogu kaasuse sisuliste asjaolude suhtes õiglane lahendus.
4. Juhime kompromissettepanekuga RTK tähelepanu asjaolule, et kogumina toimunud haldusmenetluse senist ingliskeelset käiku arvestades (lisatud on Õiguskantsleri soovitus RTK-le, kiri 23.12.2024 nr 7-4/241901/2407534) oleks kompromissettepaneku realiseerumine ka Eesti Vabariigi kui terviku huvidega kooskõlas.
5. Ettepaneku õiguslik alus: „*Vastavalt Vabariigi Valitsuse 31.07.2014 määrusele nr 123 „Vabariigi Valitsuse reservist vahendite eraldamise ja eraldatud vahendite kasutamise kord“ saavad taotlust reservist vahendite eraldamiseks esitada* ***ministeeriumid*** *või Riigikantselei* ***oma valitsemis- või haldusala või valdkonna jaoks*** *ning Riigikogu Kantselei, Vabariigi Presidendi Kantselei, Riigikontroll, Õiguskantsleri Kantselei ja Riigikohus enda või oma haldusala asutuse jaoks. Vabariigi Valitsuse reservi sihtotstarbelistest vahenditest saab välistoetustega seotud mitteabikõlblikke kulusid hüvitada valdkonna eest vastutava ministri põhjendatud taotluse alusel, kui taotlus vastab reservi kasutamise põhimõtetele.“*

OÜ Setomaa Haldus viis projekti ER274 SetoWWTP tegevused nõuetekohaselt ellu. Projekti tegevused said lõpetatud 2023.a detsembris, mil allkirjastati üleandmise-vastuvõtu aktid nii Saatse kui ka Obinitsa reoveepuhastite kohta. Samuti väljastati Töövõtja poolt viimased arved detsembrikuu seisuga, millega on üheselt tõendatav projekti tegevuste lõpetamine detsembrikuus nii kahepoolselt allkirjastatud aktide kui ka töövõtja poolt väljastatud arvetega. Projekti hange on läbinud RTK hankespetsialisti poolt teostatud järelkontrolli ning ühtegi finantsmõjuga rikkumist ei tuvastatud. Samuti on projekti asukohas läbi viidud paikvaatlus ning tuvastatud objekti valmimine ning Euroopa Liidu toetusvahendite kasutamisega seotud visuaalse identiteedi nõuete järgimine toetusesaaja poolt. Projekti kohta koostatud lõpparuanne on rakendusüksuse poolt heaks kiidetud.

Lugupidamisega,

Raul Lepp

Setomaa Haldus OÜ

*Kirja lisa:* Õiguskantsleri soovitus RTK-le, 23.12.2024 nr 7-4/241901/2407534